Gruvonds op Noordwes-plaas gemaakArgieffoto ŉ Bejaarde man se liggaam, waarvan die kop en ander liggaamsdele verwyder is, is op ŉ plaas naby Christiana in Noordwes gevind. Lt.kol. Pelonomi Makau, provinsiale polisiewoordvoerder, het Woensdag gesê die liggaam is op die plaas, Honesty, deur die boer gevind. “Die boer het Sondag op die ontbinde liggaam in een van sy kampe afgekom en dadelik die polisie ontbied,” het Makau gesê. “Die man se kop is vermis en met verdere ondersoek is bepaal dat van die man se liggaamsdele ook vermis is.” Die polisie vermoed die man is tussen 70 en 80 jaar oud. Die oorsaak van sy dood en sy identiteit is nie bekend nie. Die polisie stel ondersoek in.